**Oktató: Dr. Szilágyi Ferenc**

**Tárgy kódja, neve:** **JDDO329XA0 A digitalizáció szülte kihívások a magánjog számára**

**Oktatás célja:**

A digitalizáció feszegeti a magánjog *alapkategóriáit*. Elég csupán az adatok – akár személyes akár egyéb (ipari/műszaki) – vagyoni forgalomban betöltött szerepére vagy a nem dologi formában megjelenő termékekre, azaz ún. digitális javak térhódítására utalni. A digitalizáció a kötelmi jog kategóriáit éppúgy érinti, mint a dologi jogét. A kurzus célja rávilágítani a kihívásokra és ezek lehetséges megoldásaira, különösen a következő kérdések mentén: a személyes adatok, mint ellenszolgáltatás a kötelemben; a hibás teljesítés fogalma adat adásvétele esetén (kellékszavatosság illetve kellékszavatossági jogok, de olyan komplex kérdések is, mint amilyen pl. nem tömegtermékek esetén, ha a vevő nem egy meghatározott dolgot vásárol meg, hanem fájlt, amely alapján a háromdimenziós nyomtató elkészíti a dolgot, viszont ez a dolog hibás vagy kárt okoz[[1]](#footnote-1) (1); digitális fizetőeszközzel történő fizetés magánjogi minősítése; felelősség kérdése interneten ingyenesen nyújtott szolgáltatások igénybevételénél; magánjogi felelősség autonóm módon működő technikai-műszaki rendszerek „okozta” károk esetén (pl. önvezető gépjárművek); az adatok, különösen az elektronikusan tárolt adatok dologi minőségének potenciálja; rendelkezési jog és kizárólagosság védelme adatok vonatkozásában; az ún. digitális hagyaték és ezzel összefüggő nehézségek.

**A kurzus tematikája egyes alkalmakra lebontva:**

1. Kontextus: a szerződési jog digitalizációhoz való hozzáigazítása az Európai Unió jelenlegi elképzelései alapján és ennek kritikája; az Európai Bizottság „Az európai adatgazdaság kiépítése” COM (2017) 9 final c. közleményének magánjogi vonatkozásai; az adat fogalma, mint a digitalizáció központi kategóriája
2. A digitalizáció szülte kihívások a kötelmi jogi alapkategóriáit érintően 1: az adatok, mint adásvétel tárgya; a személyes adatok, mint ellenszolgáltatás; hibás teljesítés fogalma adatok adásvétele esetén
3. A digitalizáció szülte kihívások a kötelmi jog alapkategóriáit érintően 2: digitális fizetőeszközzel történő fizetés magánjogi minősítése; felelősség kérdése interneten ingyenesen nyújtott szolgáltatások igénybevételénél; felelősség kérdése az autonóm módon működő technika-műszaki rendszerek „okozta” károknál
4. A digitalizáció szülte kihívások a dologi jog alapkategóriáit érintően 1: az adatok, különösen az elektronikusan tárolt adatok dologi minőségének potenciálja; rendelkezési jog és kizárólagosság védelme adatok vonatkozásában; az ún. digitális hagyaték és ezzel összefüggő nehézségek
5. A digitalizáció szülte kihívások a dologi jog alapkategóriáit érintően 2: opciók az ipari/műszaki adatok vagyontárggyá való minősítésére figyelemmel az immateriális javakra vonatkozó nemzetközi jogi eszközökre és Európai Uniós jogi szabályozásra, mint igazodási pontokra

1. (1) Reiner Schulze – Dirk Staudenmayer: Digital Revolution: Challenges for Contract Law in Practice. In: EuCML 2015. 216.  [↑](#footnote-ref-1)